SCGP บวกต่อ 4% โบรกอัพเป้าใหม่ 58 บ. มองยอดขาย – กำไรปีนี้โตเด่น
ราคาหุ้น SCGP บวกต่อ 4% ด้านโบรกฯ อัพเป้าใหม่ 58 บาท หลังปรับประมาณการยอดขาย-กำไรปีนี้เพิ่ม เนื่องจากมองว่ายอดขาย - กำไรปีนี้จะเติบโตเด่น
30 เม.ย. 2564

ผู้สื่อข่าวรายงานว่า ราคาหุ้น บริษัท เอสซีจี แพคเกจจิ้ง จำกัด (มหาชน) หรือ SCGP ณ เวลา 12.23 น. อยู่ที่ระดับ 56.50 บาท บวก 2 บาท หรือ 3.67% สูงสุดที่ระดับ 56.75 บาท ต่ำสุดที่ระดับ 54 บาท ด้วยมูลค่าการซื้อขาย 1.10 พันล้านบาท

ด้านบล.เมย์แบงก์ กิมเอ็ง (ประเทศไทย) ระบุว่า ในช่วงที่เหลือของปี ผลประกอบการของ SCGP จะได้แรงหนุนเพิ่มจากการขยายกำลังการผลิต 4 โครงการ ที่ทยอยเสร็จ โดยจะรับรู้ในปีนี้ 3,000 ล้านบาท จากเต็มปี 10,000 ล้านบาท และกลางปีจะมี M&amp;Ps บริษัท Duy Tan ซึ่งมียอดขายประมาณ 6 พันล้านบาทต่อปีเข้ามาเสริมอีก
ทั้งนี้ ปรับประมาณการยอดขาย และกำไรปี 2564 เพิ่มขึ้น 4% โดยยอดขายปีนี้จะเติบโต 20.6% สู่ระดับ 117,938 ล้านบาท และมีกำไรปกติเท่ากับ 8,912 ล้านบาท เติบโต 33%
ด้านผู้บริหารมองแนวโน้มความต้องการใช้ผลิตภัณฑ์บรรจุภัณฑ์ในระดับสูง โดยเฉพาะตลาดต่างประเทศ คงเป้าหมายยอดขายในปี 2564 จะมากกว่า 1 แสนล้านบาท หรือเติบโตมากกว่า 2 หลัก วางงบลงทุน ประมาณ 2 หมื่นล้านบาท เพื่อการเติบโตทั้ง Organic และ Inorganic แบ่งเป็นการเพิ่มประสิทธิภาพ วิจัย และพัฒนา ประมาณ 5,000 ล้านบาท ใช้เงินเข้าซื้อ Go-Pak ประมาณ 4,500 ล้านบาท การขยายกำลังการผลิตที่เหลืออีก 3 โครงการ ประมาณ 1,500 ล้านบาท และเตรียมซื้อ Duy Tan และบริษัทอื่นๆ อีกประมาณ 9,000 ล้านบาท
อย่างไรก็ตาม ฝ่ายวิจัยปรับประมาณการเพิ่มขึ้นอีก ทำให้ราคาเป้าหมายใช้วิธี DCF เพื่อสะท้อนแนวโน้มระยะยาวบนสมมติฐาน WACC 8% และ L-T terminal growth 2% จะได้ราคาเป้าหมาย 58 บาท เพิ่มขึ้นจากเดิม 51 บาท